"Vor avea nevoie de mulți bani!" Ce va face Standard Liege cu milioanele obținute după transferul lui Denis Drăguș
Denis Drăguș (24 de ani) a impresionat în acest sezon la Gaziantep, formație la care a fost adus la insistențele lui Marius Șumudică.
În doar câteva luni petrecute în campionatul din Turcia, Denis Drăguș a făcut furori, a marcat 12 goluri și a contribuit cu o pasă decisivă la Gaziantep. Din acest motiv s-a vorbit despre interesul unor echipe de top precum West Ham, Crystal Palace, Eintracht Frankfurt, Stuttgart sau Beșiktaș pentru internaționalul român.
Standard Liege vrea să transfere definitiv doi jucători cu banii obținuți după vânzarea lui Denis Drăguș
Presa belgiană a anunțat ce vrea să facă clubul Standard Liege cu banii obținuți în urma unui posibil transfer al lui Denis Drăguș. Jurnaliștii străini susțin că belgienii își doresc să îi transfere definitiv pe Zinho Vanheusden și pe Kelvin Yeboah, jucători împrumutați în acest sezon de la Inter Milano, respectiv Genoa.
Presa din Belgia susține că banii obținuți dintr-o eventuală vânzare a lui Drăguș ar urma să fie folosiți pentru activarea opțiunii de cumpărare a celor doi fotbaliști.
Cotat la 3 milioane de euro, Kelvin Yeboah a marcat patru goluri și a contribuit cu o pasă decisivă la Standard Liege, în timp ce fundașul Vanheusden este cotat la 6 milioane de euro.
"Standard nu a avut cel mai bun sezon, iar acest lucru a fost cauzat în principal de problemele financiare, care nu au permis echipei să se întărească suficient. Sponsorii au făcut o investiție pentru următorul sezon, dar clubul speră să vândă și câțiva jucători.
Cinci jucători sunt împrumutați în acest sezon: Denis Drăguș la Gaziantep, Noah Ohio la Hull City, Abdoul Tapsoba la Amiens, Alexandro Calut la OHL și Sacha Banse la Valenciennes. Dintre aceștia, Drăguș este cel mai interesant, pentru că există foarte mult interes pentru el după ce a marcat 11 goluri în 25 de meciuri. (...)
Standard poate folosi banii din transferul lui Drăguș, pentru că și cei de acolo au adus jucători sub formă de împrumut, așa cum este Zinho Vanheusden și Kelvin Yeboah. Va fi nevoie de mulți bani, dacă vor dori să îi păstreze", au scris cei de la onefootball.com.
Standard Liege i-a stabilit prețul lui Denis Drăguș
Jurnaliștii belgieni susțin că cei de la Standard Liege i-au stabilit deja prețul lui Denis Drăguș. Clubul din Jupiler Pro League vrea să obțină în schimbul internaționalului român cel puțin trei milioane de euro, adică suma la care este cotat Drăguș, potrivit Transfermarkt.
"Cota de piață a lui Drăguș este de 3 milioane de euro, iar Standard speră să obțină măcar aceeași sumă în schimbul atacantului care mai are un singur an de contract cu formația din Liege", au scris cei de la voetbalnieuws.be.
Urmăriți SPORT.RO și pe Google News